I sin ungdom viste hun talent for sang og skuespill, og spilte blant annet fiolin i Tyskland. Hun oppga imidlertid egne kunstneriske karriereplaner da hun i 1892 giftet seg med Adam Egede-Nissen. I det lange ekteskapet hadde hun ikke bare ansvar for hus, hjem og etter hvert elleve barn. Hun deltok også aktivt i det politiske livet, og spilte en viktig rolle for Adam Egede-Nissen da han ved århundreskiftet fikk plass på Stortinget. Selv forteller han i sine memoarer at «Goggi ble min stadige medarbeider», og i hjemmet ble det rutine at ektemannen alltid først leste sine taler, artikler og korrespondanser for kona.